**LATVIJAS REPUBLIKAS MINISTRU KABINETS**

2020.gada .\_\_\_\_\_\_\_\_\_ Noteikumi Nr.

Rīgā (prot. Nr. \_\_  \_\_. §)

**Noteikumi par reģistrētu eksporta vietu un kārtību, kādā informē par preču izvešanu no vietas, kurā var uzglabāt eksporta procedūrā izlaistās preces**

*Izdoti saskaņā ar*

*Muitas likuma 23.1 panta trešo daļu*

*un 23.2 panta otro daļu*

1. Noteikumi nosaka:

1.1. kārtību un nosacījumus Muitas likuma 23.1 panta pirmās daļas 7. punktā noteiktās vietas reģistrēšanai vai atteikumam reģistrēt eksporta vietu;

1.2. kārtību, kādā veic izmaiņas eksporta vietas reģistrācijas datos vai pieņem lēmumu par atteikumu veikt izmaiņas minētajos datos;

1.3. eksporta vietas reģistrācijas anulēšanas kārtību;

1.4. kārtību, kādā eksportētājs vai eksportētāja pilnvarotā persona informē par preču izvešanu no Muitas likuma 23.2 panta pirmajā daļā noteiktās vietas.

2. Šajos noteikumos minētos iesniegumus un ar tiem saistītos dokumentus persona Valsts ieņēmumu dienestā iesniedz papīra formā vai elektroniska dokumenta veidā, vai izmantojot [Muitas likuma](https://likumi.lv/ta/id/283024-muitas-likums) [13.panta](https://likumi.lv/ta/id/283024-muitas-likums#p13) pirmajā daļā minēto Valsts ieņēmumu dienesta Elektronisko deklarēšanas sistēmu (turpmāk – EDS).

3. Valsts ieņēmumu dienests reģistrē šo noteikumu 4.punktā noteikto vietu kā reģistrētu eksporta vietu Valsts ieņēmumu dienesta Elektroniskajā muitas datu apstrādes sistēmā (turpmāk - EMDAS), minētajai vietai piešķirot identifikācijas numuru.

4. Reģistrēta eksporta vieta (turpmāk – eksporta vieta) var būt:

4.1. apstiprināta akcīzes preču noliktavas turētāja (persona, kas noteikta likuma "Par akcīzes nodokli" 1. panta 9. punktā un ir saņēmusi likuma "Par akcīzes nodokli" 2. panta 6. punkta 1.apakšpunktā noteikto atļauju) atļaujā noteiktā vieta;

4.2. vieta, kas ir reģistrēta Nodokļu informācijas sistēmā (turpmāk – NIS) kā personas pamatdarbības veida veikšanas vieta, ja personas pamatdarbības veids klasificēts šādās NACE 2.red. (saskaņā ar Eiropas Parlamenta un Padomes 2006.gada 20.decembra regulas (EK) Nr.1893/2006, ar ko izveido NACE 2.red. saimniecisko darbību statistisko klasifikāciju, kā arī groza Padomes regulu (EEK) Nr.3037/90 un dažas EK regulas par īpašām statistikas jomām (Dokuments attiecas uz EEZ) noteiktais saimnieciskās darbības klasifikators) nodaļās:

4.2.1. “Lauksaimniecība, mežsaimniecība un zivsaimniecība” – 01.-03.;

4.2.2. “Ieguves rūpniecība un karjeru izstrāde” – 05.-09.;

4.2.3. “Apstrādes rūpniecība” – 10.-33.;

4.3. vieta, kas ir reģistrēta NIS kā personas pamatdarbības veida veikšanas vieta, ja personas pamatdarbības veids klasificēts NACE 2.red. 52.10 “Uzglabāšana un noliktavu saimniecība” klasē;

4.4. atļaujā, lai saņemtu atzītā uzņēmēja statusu, noteiktā vieta.

5. Lai Valsts ieņēmumu dienests reģistrētu EMDAS eksporta vietu, persona iesniedz Valsts ieņēmumu dienestā iesniegumu, kurā norāda šādu informāciju:

5.1. personas nosaukumu un juridisko adresi;

5.2. Komisijas 2015. gada 28. jūlija Deleģētās regulas (ES) [2015/2446](http://eur-lex.europa.eu/eli/reg_del/2015/2446/oj/?locale=LV), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem 1. panta 18. punktā paredzēto reģistrācijas un identifikācijas numuru (EORI numurs);

5.3. pasta adresi, tālruņa numuru, elektroniskā pasta adresi, faksa (ja tāds ir) numuru, kontaktpersonas vārdu un uzvārdu;

5.4. vietas (telpas vai teritorijas) adresi, kur paredzēts piemērot eksporta procedūru vai uzglabāt eksporta procedūrā izlaistās preces.

6. Šo noteikumu 5.punktā minēto iesniegumu iesniedz:

6.1. apstiprināts akcīzes preču noliktavas turētājs;

6.2. persona, kas veic šo noteikumu 4.2. vai 4.3. punktā noteiktos pamatdarbības veidus un ir atbilstošās pamatdarbības vietas (nekustamā īpašuma) īpašnieks vai turētājs;

6.3. atzītais uzņēmējs.

7. Valsts ieņēmumu dienests reģistrē eksporta vietu EMDAS, ja ir izpildīti visi šo noteikumu 4., 5. un 6. punktā minētie nosacījumi un šo noteikumu 6.punktā minētā persona ir reģistrēta Latvijas Republikas komercreģistrā.

8. Valsts ieņēmumu dienests pieņem lēmumu šo noteikumu 5.punktā minētajā iesniegumā norādīto eksporta vietu nereģistrēt, ja nav izpildīt šo noteikumu 7.punktā minētie nosacījumi. Minēto lēmumu Valsts ieņēmumu dienests izdod (pieņem) EDS, ietverot tajā tikai Administratīvā procesa likuma 67. panta otrās daļas 8.punktā minēto informāciju. Personai minēto lēmumu paziņo EDS.

9. Persona, kurai Valsts ieņēmumu dienests ir reģistrējis eksporta vietu, par šo noteikumu 5.punktā minēto ziņu izmaiņām piecu darba dienu laikā no izmaiņu rašanās dienas iesniedz Valsts ieņēmumu dienestā iesniegumu par eksporta vietas reģistrācijas datu izmaiņām.

10. Pēc šo noteikumu 9.punktā minētā iesnieguma saņemšanas, Valsts ieņēmumu dienests desmit darba dienu laikā izdara EMDAS grozījumus eksporta vietas reģistrācijas datos.

11. Valsts ieņēmumu dienests pieņem lēmumu negrozīt eksporta vietas reģistrācijas datus, ja konstatē, ka persona sniegusi šo noteikumu 5.punktam neatbilstošu vai nepatiesu informāciju. Minēto lēmumu Valsts ieņēmumu dienests izdod (pieņem) EDS, ietverot tajā tikai Administratīvā procesa likuma 67. panta otrās daļas 8.punktā minēto informāciju. Personai minēto lēmumu paziņo EDS.

12. Valsts ieņēmumu dienests 30 darba dienu laikā anulē eksporta vietas reģistrāciju EMDAS, ja šo noteikumu 6.punktā minētā persona Valsts ieņēmumu dienestā iesniedz iesniegumu par eksporta vietas reģistrācijas anulēšanu. Valsts ieņēmumu dienests personai par eksporta vietas reģistrācijas anulēšanu paziņo EDS.

13. Ja eksporta procedūrā izlaistās preces, pirms preču izvešanas no Eiropas Savienības muitas teritorijas, novieto Muitas likuma 23.2 panta pirmajā daļā minētajās vietās TIR procedūras piemērošanai, Savienības tranzīta procedūras piemērošanai vai izvešanai ar vienoto pārvadājuma līgumu (preces pārņems dzelzceļa, avio, pasta vai kuģošanas sabiedrība), eksportētājs vai eksportētāja pilnvarota persona, pirms preču izvešanas, iesniedz paziņojumu EMDAS Eksporta kontroles sistēmas izvešanas muitas iestādes sadaļā "Ierašanās paziņojums".

14. Ja eksporta procedūrā izlaistās preces, pirms preču izvešanas no Eiropas Savienības muitas teritorijas, novieto Muitas likuma 23.2 panta pirmajā daļā minētajās vietās konsolidācijai vai izvešanai pa daļām, eksportētājs vai eksportētāja pilnvarota persona, pirms preču izvešanas:

14.1. iesniedz paziņojumu EMDAS Eksporta kontroles sistēmas izvešanas muitas iestādes sadaļā "Ierašanās paziņojums";

14.2. aizpilda un iesniedz paziņojumu "Manifests" EMDAS Eksporta kontroles sistēmas izvešanas muitas iestādes sadaļā "Saistītā informācija".

15. Noteikumi stājas spēkā 2020.gada 1. jūnijā.

Ministru prezidents Arturs Krišjānis Kariņš

Finanšu ministrs Jānis Reirs